
	Ο Δρ. Σταύρος Ε. Γαρεφαλάκης έχει ακαδημαϊκό και επαγγελματικό υπόβαθρο στους τομείς της Περιβαλλοντικής Λογιστικής, της Πράσινης Οικονομίας, της Βιώσιμης Ανάπτυξης, των κριτηρίων ESG, της Χρηματοοικονομικής και των Ανανεώσιμων Πηγών Ενέργειας.
Είναι κάτοχος Διδακτορικού Διπλώματος (PhD) από το Πανεπιστήμιο Δυτικής Μακεδονίας, με αντικείμενο την Περιβαλλοντική Λογιστική, την προστασία του περιβάλλοντος, τις Ανανεώσιμες Πηγές Ενέργειας και τις λογιστικοοικονομικές επιπτώσεις τους στις επιχειρήσεις. Είναι επίσης κάτοχος MSc στη Διαχείριση και Προστασία Περιβάλλοντος (Ενέργεια & Ρύπανση) από το Ανοικτό Πανεπιστήμιο Κύπρου και πτυχιούχος Μηχανικός Γεωτεχνολογίας & Περιβάλλοντος του ΑΤΕΙ Δυτικής Μακεδονίας.
Διαθέτει διδακτική εμπειρία στην ανώτατη εκπαίδευση και στην εκπαίδευση ενηλίκων. Από το 2025 διδάσκει στο Πανεπιστήμιο Νεάπολις Πάφου το μάθημα «Λογιστική και Ανάλυση Χρηματοοικονομικών Καταστάσεων», ενώ έχει διατελέσει Ακαδημαϊκός Υπότροφος στο Τμήμα Λογιστικής και Χρηματοοικονομικής του Ελληνικού Μεσογειακού Πανεπιστημίου. Παράλληλα, έχει διδάξει θεματικές σχετικές με την Κυκλική Οικονομία και την εφαρμογή νέων τεχνολογιών στη διαχείριση φυσικών καταστροφών.
Η επαγγελματική του εμπειρία περιλαμβάνει θέσεις οικονομικής διοίκησης και συμμετοχή σε έργα Πράσινης Οικονομίας, Πράσινης και Περιβαλλοντικής Λογιστικής, Περιβαλλοντικής Διαχείρισης και Πράσινης Ενέργειας.
Τα κύρια ερευνητικά του ενδιαφέροντα επικεντρώνονται στην Περιβαλλοντική Λογιστική, τα ESG, την Πράσινη Οικονομία. Έχει συμμετάσχει σε ερευνητικές εργασίες που έχουν δημοσιευθεί σε διεθνή επιστημονικά περιοδικά με κριτές, καθώς και σε διεθνή και ελληνικά επιστημονικά συνέδρια.



